Sapna - Wikipedia

# Sapna

### Sa Wikipedije, slobodne enciklopedije

## [izmijeni] Historija

U administrativnom pogledu Sapna je kao općina počela egzistirati od 18. marta 1998. godine kada se na osnovu Odluke Federalnog parlamenta po prvi put sastalo Općinsko vijeće. Općina Sapna je nastala podjelom općine Zvornik na dva dijela: na općinu Zvornik u RS i opcinu Sapna u [[Federacija Bosne i Hercegovine|FBiH Međutim, Sapna je imala svoju autonomnost još od ranog perioda historije BiH. Poznato je da su na području Sapne ljudi živjeli još od najstarijih vremena. Sapna kao administrativno – teritorijalni pojam se spominje još u periodu srednjeg vijeka. Poznat je i na najstarijim kartama ucrtan naziv Župa Sapna. U onom vremenu taj naziv je predstavljao područje koje je egzistiralo kao jedna autonomna cjelina. Dokaz aktivnog življenja ljudi na području Sapne su mnogobrojni stećci koji se i danas nalaze u naseljima: Handelici, Mededa, Gornja Sapna itd. U periodu srednjeg vijeka Sapna je predstavljala važno komunikacijsko područje između tadašnjih gradova Zvornika i Teočaka. Dolaskom Osmanlija na ove prostore Sapna se pominje kao nahija Sapna koja pripada zvorničkom sandžaku koji je osnovan u periodu izmedu 1478. i 1483. godine. Veoma aktivnu naseljenost ljudi iz ovog perioda potvrđuju mnogobrojna mezarja koja se nalaze na više lokaliteta. Za vrijeme austro – ugarske vlasti Sapna pripada zvorničkom kotaru (srezu). Također u vrijeme kraljevine SHS odnosno Kraljevine Jugoslavije Sapna je bila u sastavu sreza Zvornik kao jedna od deset općina, a u sastavu okruga tuzlanskog. Nakon Drugog svjetskog rata Sapna ce egzistirati kao općinsko središte sve do 1958. godine kada se gasi zvornički srez i priključuje tuzlanskom, a općina Sapna se pripaja općini Zvornik. Tokom agresije na BiH dio tadašnje općine Zvornik, odnosno današnja općina Sapna se na veoma efikasan način organizirala i opstala kao slobodna teritorija. Sve navedeno govori da je općina Sapna bila i ostala kompaktno područje kako u historijskom tako i u današnjem smislu.

## [izmijeni] Sapna danas

Veći dio bivše općine Zvonik Daytonskim sporazumom je pripao Republici Srpskoj. Manji dio, naselja: Sapna, Goduš, Kraljevici, Međeđa, Rastošnica, Rožanj i dijelovi naselja Baljkovica, Kiseljak, Nezuk, Vitinica i Zaseok pripao je Federaciji. Na tom dijelu, površine 118 km², formirana je nova općina - općina Sapna. Na njenom prostoru živi oko 14.389 stanovnika.

Područje ove općine je izrazito poljoprivredno. Njen brdsko - planinski položaj je pogodan za razvoj voćarstva i uzgoj stoke. Da bi se mogla razvijati savremena proizvodnja, potrebno je izgraditi infrastrukturne objekte: puteve, električnu mrežu, uvesti mehanizaciju, podići pogon za preradu poljoprivrednih proizvoda. Neki od ovih projekata su već realizirani.

## [izmijeni] Institucije

Već ste mogli pročitati o tome kako je ovaj prostor izgledao u historijskom smislu te način na koji je on imenovan Općinom Sapna nakon ovoga rata. Osim Općine, Sapna ima i Policijsku stanicu, Dom Zdravlja, filijale Penzionog i zdravstvenog osiguranja, poštu, banku, Elektro-distribuciju, Radio stanicu Glas Drine, Civilnu zaštitu, nekoliko filijala različitih osiguravajućih kuća, Osnovnu i Srednju školu a jedna je u osnivanju. Osim toga, ovdje egzistira i nekoliko privatnih firmi koje su uspješne u svome poslu. Prije svega tu mislimo na DOO Rubus, koja se bavi rasadničkom proizvodnjom i otkupom mlijeka, lanac trgovina Bamim, zatim firme Adsa, Kahrib, Fontana, Torus, Sapnapromet, Čektalo-promet i desetine drugih, manjih firmi.

## [izmijeni] Sport

Fudbalski Klub Vitezovi Sapna je osnovan 1997. godine i otada se takmiči u kantonalnim ligama Tuzlanskog kantona. U prve dvije godine postojanja klub je prešao iz 3. u 1. kantonalnu ligu gdje je i danas. Domaće utakmice igra na Gradskom stadionu u Sapni. Osim ovog kluba na istom stadionu igra i FK Mladost Vitinica. FK Jedinstvo Nezuk je oformljen pa ugašen. Boja dresova FK Vitezova je zelena a FK Mladosti plavo-bijela.

## [izmijeni] Znamenite ličnosti

- Mersudin Jukic - nogometaš

## [izmijeni] Vanjski linkovi

- SapnaOnLine
- www.opcinasapna.ba
- Srednja škola Sapna
- Osnovna škola Vitinica

Autor teksta je prof. Jusuf Omerović a fotografije su vlasništvo SapnaOnLine

Preuzeto sa: "http://bs.wikipedia.org../../../s/a/p/Sapna.html"

Kategorije: Općine Bosne i Hercegovine | Tuzlanski kanton

##### Views

- Članak
- Razgovor
- Trenutna verzija

##### Pretraga

##### Drugi jezici

- Deutsch
- English
- Hrvatski
- Srpskohrvatski / Српскохрватски
- Српски / Srpski